Cuneiform Tablet Kt 1/k 325b (ArAn 7 19f.)
Cuneiform tablet, dated to the Old Assyrian Period (ca. 1950-1850 BC).
Genre: unknown
Transliteration:
ḫa-ma-lá ma-da-i-um {d}UTU-ba-ni a-mur-IŠTAR šu-ma-a-šùr ú a-šùr-{d}UTU-ši DUMU-ú šál-lim-a-šùr ú zi-ki DUMU MÍ šál-lim-a-šùr DINGIR.NIN i-na mì-ig-ra-tí-šu-nu iṣ-bu-tù-ni-a-tí-ma a-na É šál-lim-a-šùr né-ru-ub-ma É-be-tám GAL ša šál-lim-a-šùr ša ru-ba-um kà-ni-ší-i-um qá-dum du-um-qí-šu a-na ḫa-ma-lá ma-da-i-um i-dí-nu a-na ḫa-ma-lá-ma i-za-az ḫa-ar-šu-me-el-kà DUMU.MÍ šál-lim-a-šùr i-ta-ru zi-ki DUMU MÍ-šál-lim-a-šùr DINGIR.NIN ki-ma um-mì-šu ša ḫa-ma-lá ú a-ší-tí-šu uš-ba-at ak-lá-at ú pá-ša-at iš-tí-šu-nu šu-ma ḫa-ma-lá ú a-ša-sú zi-ki ú-lá-mu-nu ú-lu ar-ḫa-lúm ša-num a-na É-be-tim e-ra-áb DINGIR-li ša KÙ.GI ša a-bi₄-ša šu-ku-ta-ša i-na 3 ṣú-ḫa-re mu-uš-té-bi₄-li 1 ṣú-ḫa-ra-am 1 GÉME 1 ANŠE ú mì-ma ú-nu-ut qá-tí-ša i-na É a-bi₄-ša ḫa-ma-lá i-da-ší-ma a-ṣé-er a-ḫe-e-ša tù-ṣí {d}UTU-ba-ni a-mur-IŠTAR šu-ma-a-šùr ú a-šùr-{d}UTU-ši DUMU-ú šál-lim-a-šùr e-lu-tum šu-nu a-šar li-bi₄-šu-nu i-lu-ku 0.5 ŠU a-na ar-ḫa-lim lá ṭa-ḫu-ú É-be-tám ṣa-aḫ-ra-am É ša ki-dí at-ḫu-ú i-lá-qé-ú-ma MU.3.ŠÈ 1 ṣú-ba-tám 1 ší-it-ra-am a-na zi-ki a-ḫa-tí-šu-nu i-ta-na-dí-nu iš-tù MU.3.ŠÈ i-ma-lu-ú-ni ṣú-ba-tám ú ší-it-ra-am ú-ṭá-bu-ú-ma 0.33333-ma-na KÙ.BABBAR ša-na-sú-ma a-na zi-ki a-ḫa-tí-šu-nu i-ta-na-dí-nu ur-kà-at zi-ki a-ḫa-tí-šu-nu DINGIR.NIN {d}UTU-ba-ni a-mur-IŠTAR šu-ma-a-šùr ú a-šùr-{d}UTU-ši DUMU-ú šál-lim-a-šùr lu ṭup-pu lu ta-aḫ-sí-sá-tum lu da-na-tù ša šál-lim-a-šùr a-bi₄-šu-nu ḫa-ma-lá ú-šar-šu-nu-tí a-na ḫu-bu-lim ša šál-lim-a-šùr DUMU PUZUR₄-a-šùr i-dí-na-tí-šu-nu ḫa-ma-lá lá ṭa-ḫu-ú ITU.1.KAM ša ke-na-tim li-mu-um ša qá-tí a-ḫi-a-a DUMU a-du-na-a IGI šu-ul-mu-ša-a-šùr DUMU da-da-a IGI a-zi-ri-im DUMU ku-ra-ra IGI šu-ra-ma DUMU ša-ru-sú-in IGI šu-iš-ḫa-ra DUMU uš-ḫe-er IGI lá-qé-ep DUMU šu-IŠTAR IGI da-ku-ú IGI wa-du-ú